Nog 'n kind in Port Elizabeth weg | Netwerk24
Deur Cara-Lee Dorfling 09 Julie 2019 13:33
Nog 'n kind is as vermis by die polisie in Port Elizabeth aangemeld.
Mbasa Ngindo (13) van Motherwell word sedert Maandagoggend vermis, en Recolin Keagan Witbooi (8) van Gelvandale het Saterdag verdwyn.
Mbasa is Sondag omstreeks 22:00 die laaste keer gesien toe sy televisie in haar ouerhuis in Ranisistraat gekyk het.
Mbasa Ngindo (13) Foto: Verskaf
Volgens kapt. André Beetge, polisiewoordvoerder, het Mbasa se ouers haar laas gesien voordat hulle gaan slaap het, maar toe hulle Maandag omstreeks 05:00 wakker word, was hul dogter nie in die huis nie.
Beetge sê die vermoede bestaan dat die meisie 'n klein tas met klere gepak het.
'n Saak van 'n vermiste persoon word deur die polisie ondersoek.
Recolin Keagan Witbooi (8) Foto: Verskaf
Enigeen wat kan help om Mbasa op te spoor kan kapt. Monica Ndabankulu by 083 759 7551 bel.
Intussen duur die soektog na Recolin voort.
Hy is Saterdag laas gesien waar hy omstreeks 13:30 saam met maats voor sy ouerhuis in Uranusstraat gespeel het.
Recolin het die dag van sy verdwyning 'n swart kappie-top, 'n swart sweetpakbroek en 'n paar wit Nike-tekkies aangehad.
'n Maat van Recolin het blykbaar Sondag vir die polisie 'n dam in 'n nabye kloof gaan uitwys waar hulle glo die vorige dag visgevang het. 'n Soektog deur polisieduikers het egter niks opgelewer nie.